MT Il-Ġurnal Uffiċjali tal-Unjoni Ewropea CE 380/59

L-Erbgħa 8 ta’ Ġunju 2011

L-għażliet politiċi għall-progress lejn Liġi Kuntrattwali Ewropea għall-konsumaturi u n-negozji

P7_TA(2011)0262

Riżoluzzjoni tal-Parlament Ewropew tat-8 ta’ Ġunju 2011 dwar l-għażliet politiċi għall-progress lejn Liġi Kuntrattwali Ewropea għall-konsumaturi u n-negozji (2011/2013(INI))

2012/C 380 E/09

Il-Parlament Ewropew,

— wara li kkunsidra l-Green Paper mill-Kummissjoni tal-1 ta’ Lulju 2010 dwar l-għażliet politiċi għall-progress lejn Liġi Kuntrattwali Ewropea għall-konsumaturi u n-negozji (COM(2010)0348),

— wara li kkunsidra d-Deċiżjoni 2010/233/UE tal-Kummissjoni tas-26 ta’ April 2010 dwar it-twaqqif ta’ Grupp Espert rigward il-Qafas Komuni ta’ Referenza fil-qasam tal-liġi kuntrattwali Ewropea (1),

— wara li kkunsidra l-Komunikazzjoni mill-Kummissjoni tal-11 ta’ Lulju 2001 dwar il-Liġi Kuntrattwali Ewropea (COM(2001)0398),

— wara li kkunsidra l-Komunikazzjoni mill-Kummissjoni tat-12 ta’ Frar 2003 bit-titolu ‧Liġi Kuntrattwali Ewropea aktar Koerenti – Pjan ta’ Azzjoni‧ (COM(2003)0068),

— wara li kkunsidra l-Komunikazzjoni mill-Kummissjoni tal-11 ta’ Ottubru 2004 bit-titolu ‧Il-Liġi Ewropea dwar il-Kuntratti u r-reviżjoni tal-acquis: prospettivi għall-futur‧ (COM(2004)0651),

— wara li kkunsidra r-rapport mill-Kummissjoni tat-23 ta’ Settembru 2005 bit-titolu ‧L-Ewwel Rapport Annwali ta’ Progress dwar il-Liġi Ewropea tal-Kuntratti u r-Reviżjoni tal-Acquis‧ (COM(2005)0456) u r-rapport mill-Kummissjoni tal-25 ta’ Lulju 2007 bit-titolu ‧It-Tieni Rapport dwar il-Progress tal-Qafas ta’ Referenza Komuni‧ (COM(2007)0447),

— wara li kkunsidra l-Komunikazzjoni mill-Kummissjoni tat-22 ta’ Ottubru 2009 dwar in-Negozju Transkonfinali san-Negozju Elettroniku tal-Konsum fl-UE (COM(2009)0557),

— wara li kkunsidra r-riżoluzzjoni tiegħu tat-3 ta’ Settembru 2008 dwar qafas komuni ta’ referenza għal-liġi Ewropea dwar il-kuntratti (2),

— wara li kkunsidra r-riżoluzzjoni tiegħu tat-12 ta’ Diċembru 2007 dwar il-Liġi Ewropea dwar il-Kuntratti (3),

— wara li kkunsidra r-riżoluzzjoni tiegħu tas-7 ta’ Settembru 2006 dwar il-Liġi Ewropea dwar il-Kuntratti (4),

— wara li kkunsidra r-riżoluzzjoni tiegħu tat-23 ta’ Marzu 2006 dwar il-liġi Ewropea dwar il-kuntratti u r-reviżjoni tal-acquis: prospettivi għall-futur (5),

— wara li kkunsidra r-riżoluzzjonijiet tiegħu tas-26 ta’ Mejju 1989 (6), tas-6 ta’ Mejju 1994 (7), tal-15 ta’ Novembru 2001 (8) u tat-2 ta’ Settembru 2003 (9) dwar il-kwistjoni,

— wara li kkunsidra l-Artikolu 48 tar-Regoli ta’ Proċedura tiegħu,

— wara li kkunsidra r-rapport tal-Kumitat għall-Affarijiet Legali u l-opinjonijiet tal-Kumitat għas-Suq Intern u l-Ħarsien tal-Konsumatur u tal-Kumitat għall-Affarijiet Ekonomiċi u Monetarji (A7-0164/2011),

A. billi l-inizjattiva dwar il-liġi kuntrattwali Ewropea, li għandha l-għan li tindirizza l-problemi tas-Suq Uniku maħluqa, fost l-oħrajn, minn entitajiet diverġenti tal-liġi kuntrattwali, ilha tiġi diskussa s-snin,

B. billi, b’segwitu tal-kriżi finanzjarja globali, jidher aktar importanti minn qatt qabel li jiġi previst reġim koerenti ta’ Liġi Kuntrattwali Ewropea sabiex jintlaħaq il-potenzjal sħiħ tas-suq intern u b’hekk jgħin ħalli jintlaħqu l-għanijiet tal-Ewropa 2020,

C. billi s-Suq Uniku għadu frammentat, minħabba f’ħafna fatturi, inkluż in-nuqqas ta’ implimentazzjoni tal-leġiżlazzjoni eżistenti fil-qasam tas-Suq Uniku,

D. billi jinħtieġu aktar studji biex wieħed jifhem aktar għaliex is-suq intern għadu frammentat u x'inhu l-aħjar mod li bih dawn il-problemi jistgħu jiġu ttrattati, fosthom kif tista' tiġi żgurata l-implimentazzjoni tal-leġiżlazzjoni eżistenti,

E. billi fil-Green Paper imsemmija hawn fuq il-Kummissjoni tindika sensiela ta’ alternattivi rigward strument dwar il-Liġi Kuntrattwali Ewropea li jistgħu jgħinu fl-iżvilupp ta’ imprenditorija fit-tisħiħ tal-fiduċja pubblika fis-Suq Uniku,

F. billi l-Grupp ta’ Esperti mwaqqaf biex jgħin lill-Kummissjoni fit-tħejjija ta’ proposta għal Qafas Komuni ta’ Riferiment (QKR) beda l-ħidma tiegħu, flimkien ma’ laqgħa ta’ diskussjoni mal-partijiet interessati,

G. billi d-diverġenza tad-dritt kuntrattwali f'livell nazzjonali ma tikkostitwixxix l-uniku ostakolu għall-SMEs u l-konsumaturi f’dak li għandu x’jaqsam mal-attivitajiet transkonfinali minħabba li jħabbtu wiċċhom ma’ problemi oħrajn inkluż il-barrieri lingwistiċi, is-sistemi differenti ta’ tassazzjoni, il-kwistjoni tal-affidabilità tan-negozjanti online, l-aċċess limitat għall-broadband, il-litteriżmu diġitali, il-problemi ta’ sigurtà, il-kompożizzjoni demografika tal-popolazzjoni tal-Istati Membri individwali, il-problemi dwar il-privatezza, ir-rispons għall-ilmenti, u d-drittijiet tal-proprjetà intellettwali, eċċ.,

H. billi, skont studju tal-Kummissjoni mwettaq fl-2008, tliet kwarti tal-bejjiegħa bl-imnut jbigħu biss fis-suq nazzjonali, u l-bejgħ transkonfinali sikwit isir biss fi ftit Stati Membri (10),

I. billi huwa neċessarju li jkun hemm distinzjoni bejn it-tranżazzjonijiet transkonfinali konvenzjonali u l-kummerċ elettroniku, fejn jeżistu problemi speċifiċi u l-kostijiet tat-tranżazzjoni huma differenti; billi huwa wkoll neċessarju, għall-finijiet ta’ valutazzjonijiet futuri tal-impatt, li jiġu definiti b'reqqa u bi preċiżjoni kif inhuma komposti l-kostijiet tat-tranżazzjoni,

J. billi huwa ċar li l-applikazzjoni ta’ liġi barranija (dwar il-konsumatur) għat-tranżazzjonijiet transkonfinali skont ir-Regolament Ruma I (11) ġiet meqjusa li tinvolvi spejjeż ta’ tranżazzjoni kunsiderevoli għan-negozji, b’mod partikulari għall-SMEs, li, fir-Renju Unit biss, ġew stmati li jlaħħqu l-Eur 15 000 għal kull negozju u għal kull Stat Membru (12),

K. billi tinħtieġ aktar informazzjoni dwar il-kostijiet tat-tranżazzjoni li jirriżultaw mill-applikazzjoni tal-Artikolu 6(2) u tal-Artikolu 4(1), punt (a) tar-Regolament Ruma I, filwaqt li jitqies li r-Ruma I ilu jiġu applikat biss minn Diċembru 2009,

L. billi dawn l-ispejjeż ta’ tranżazzjoni huma pperċepiti bħala ostakoli kunsiderevoli għall-kummerċ transkonfinali, kif ġie kkonfermat minn 50 % tal-bejjiegħa bl-imnut Ewropej, intervistati fl-2011, li diġà jwettqu kummerċ transkonfinali, li stqarru li l-armonizzazzjoni tal-liġijiet applikabbli fit-tranżazzjonijiet transkonfinali madwar l-UE żżid il-livell ta’ bejgħ transkonfinali tagħhom, filwaqt li 41 % qalu li l-bejgħ tagħhom ma jiżdidx; billi, mill-banda l-oħra, fost il-bejjiegħa li ma jbigħux transkonfinalment, 60 % qalu li l-livell tagħhom ta’ bejgħ transkonfinali ma jiżdidx b’riżultat ta’ ambjent regolatorju aktar armonizzat, filwaqt li 25 % stqarru li dan jiżdied (13),

M. billi wħud mill-ostakoli l-aktar evidenti li l-konsumaturi u l-SMEs iħabbtu wiċċhom magħhom fir-rigward tas-Suq Uniku huma l-kumplessità tar-relazzjonijiet kuntrattwali, termini u kundizzjonijiet inġusti tal-kuntratti, informazzjoni inadegwata u insuffiċjenti u proċeduri ineffiċjenti u li jieħdu ħafna ħin,

N. billi huwa ta’ importanza fuq kull ħaġa oħra li kull inizjattiva min-naħa tal-UE jkollha tirrispondi għall-ħtiġijiet u t-tħassib reali kemm tan-negozjanti kif ukoll tal-konsumaturi; billi dan it-tħassib jestendi wkoll għall-problemi legali/lingwistiċi (dispożizzjonijiet ta’ termini u kundizzjonijiet standard għan-negozji ż-żgħar fl-ilsna kollha tal-UE) u d-diffikultajiet fl-eżekuzzjoni tal-kuntratti bejn il-fruntieri (dispożizzjonijiet ta’ miżuri awtonomi tal-UE fil-qasam tad-Dritt proċedurali),

O. billi, skont studju tal-Kummissjoni, ġie stmat li s-suq onlajn għadu frammentat: skont studju li sar, 61 % minn 10 964 ordni transkonfinali ta’ prova li saru fallew u li jidher li x-xiri transkonfinali jżid il-probabilità li l-konsumaturi jsibu offerti li jkunu irħas (14) u li jsibu prodotti li ma jkunux disponibbli onlajn fuq livell nazzjonali (15), filwaqt li ċ-ċifra ta’ 61 % tidher ferm għolja u titlob li jsiru aktar studji, verifiki u valutazzjonijiet,

P. billi l-armonizzazzjoni gradwali ma tegħlibx b’mod effettiv l-ostakoli fis-suq intern li jirriżultaw minn drittijiet kuntrattwali nazzjonali diverġenti, kull miżura f’dan il-qasam għandha tkun ibbażata fuq evidenza ċara li tali inizjattiva tagħmel differenza vera li ma tkunx tista’ tinkiseb b’miżuri oħra anqas intrużivi,

Q. billi Liġi Kuntrattwali Ewropea komuni tkun ta’ benefiċċju għall-konsumaturi u, b'mod partikolari, tikkontribwixxi għal aktar kummerċ transkonfinali li jkun faċilment aċċessibbli fis-suq intern,

R. billi n-negozjati dwar id-Direttiva dwar id-Drittijiet tal-Konsumaturi (16) wrew kemm hu diffiċli biex tiġi armonizzata l-liġi tal-konsumatur applikata għall-kuntratti mingħajr ma jkun imminat l-impenn komuni għal livell għoli ta’ protezzjoni tal-konsumaturi fl-Ewropa u x’limiti dan kollu jimponi fuq il-proċess,

S. billi kwalunkwe passi meħuda fil-qasam tal-Liġi Kuntrattwali Ewropea għandhom iqisu r-regoli nazzjonali obbligatorji, u għandhom ikunu konsistenti mad-Direttiva dwar id-Drittijiet tal-Konsumatur li hija mistennija, li se jkollha impatt sinifikanti fuq il-kontenut u l-livell tal-armonizzazzjoni ta’ strument futur possibbli fil-qasam tad-Dritt Kuntrattwali Ewropew; billi jkun neċessarju li jkun hemm monitoraġġ kostanti u bir-reqqa tal-implimentazzjoni tiegħu fix-xhur li jiġu wara ħalli jkun hemm definizzjoni dwar il-kamp ta’ applikazzjoni tal-istrument fakultattiv (OI),

T. billi kwalunkwe prodott aħħari fil-qasam tal-Liġi Kuntrattwali Ewropea jrid ikun realistiku, fattibbli, proporzjonat u meqjus sew, qabel ma jiġi modifikat, jekk ikun meħtieġ, u adottat formalment mill-koleġiżlaturi Ewropej,

1. Jappoġġja azzjoni biex jiġi indirizzat l-għadd ta’ ostakoli differenti li jiffaċċjaw dawk li jixtiequ jidħlu fi transazzjonijiet transkonfinali fis-Suq Intern u jqis li, flimkien ma’ miżuri oħra, il-proġett tal-Liġi Kuntrattwali Ewropea jista’ jkun utli biex jintlaħaq il-potenzjal sħiħ tas-suq intern, li jinvolvi benefiċċji sostanzjali kemm mil-lat ekonomiku kif ukoll mil-lat ta’ impjiegi;

2. Jilqa' d-dibattitu apert dwar il-Green Paper u jħeġġeġ lis-servizzi responsabbli tal-Kummissjoni jagħmlu analiżi komprensiva tar-riżultati ta’ din il-konsultazzjoni;

3. Jenfasizza l-importanza ekonomika tal-SMEs u tan-negozji tal-manifattura tal-artiġjanat fl-ekonomija Ewropea; jinsisti, għalhekk, fuq il-ħtieġa li jkun żgurat li l-prinċipju ‧l-ewwel aħseb fiż-żgħir‧ promoss mill-'Att dwar in-Negozji ż-Żgħar' jiġi implimentat sew u jitqies bħala prijorità fid-dibattitu dwar inizjattivi tal-UE marbuta mal-liġi kuntrattwali;

In-natura ġuridika tal-istrument tal-Liġi Kuntrattwali Ewropea

4. Jilqa’ l-pubblikazzjoni riċenti tar-riżultati tal-istudju tal-fattibilità li sar mill-Grupp ta’ Esperti dwar il-liġi kuntrattwali Ewropea u l-impenn tal-Kummissjoni li tkompli għaddejja bil-konsultazzjoni dwar il-kamp ta’ applikazzjoni u l-kontenut tal-istrument fakultattiv u f’dan is-sens iħeġġeġ lill-Kummissjoni tkompli għaddejja b’diskussjoni ġenwinament aperta u trasparenti mal-partijiet kollha interessati bħala parti mill-proċess tagħha tat-teħid tad-deċiżjonijiet dwar kif għandu jintuża l-istudju tal-fattibilità;

5. Jirrikonoxxi l-ħtieġa għal aktar progress fil-qasam tal-liġi kuntrattwali u huwa favur, fost għażliet oħrajn, l-alternattiva 4 li jitwaqqaf strument fakultattiv permezz ta’ regolament; wara stima tal-impatt u kjarifika tal-bażi ġuridika; jemmen li dan l-istrument fakultattiv jista’ jkun ikkomplementat permezz ta’ ‘kaxxa tal-għodda’ li tista’ tiġi approvata permezz ta’ ftehim interistituzzjonali; jitlob li jinħolqu “mudelli Ewropej ta’ kuntratti standard”, tradotti fl-ilsna kollha tal-UE, marbutin ma’ sistema alternattiva għar-riżoluzzjoni tat-tilwim li ssir online, li jista’ jkollhom il-vantaġġ li jkunu soluzzjoni kosteffikaċi u aktar sempliċi, sew għall-partijiet kontraenti kif ukoll għall-Kummissjoni;

6. Jemmen li huwa biss bl-użu tal-forma ġuridika ta’ Regolament li jistgħu jingħataw iċ-ċarezza u ċ-ċertezza ġuridika neċessarji;

7. Jisħaq li Regolament li jwaqqaf strument fakultattiv tad-Dritt Kuntrattwali Ewropew jista’ jtejjeb il-funzjonament tas-suq intern minħabba fl-effett dirett, bil-benefiċċji għan-negozji (tnaqqis fil-kostijiet b’riżultat tat-tneħħija tal-ħtieġa ta’ regoli dwar il-kunflitt bejn id-Drittijiet), għall-konsumaturi (ċertezza ġuridika, fiduċja, livell għoli ta’ ħarsien għall-konsumatur), u għas-sistemi ġudizzjarji tal-Istati Membri (ma jkunx hemm aktar il-ħtieġa li jiġu eżaminati d-Drittijiet barranin);

8. Jilqa’ l-fatt li l-alternattiva magħżula tqis kif xieraq il-prinċipju tas-sussidjarjetà u hija bla ħsara għall-poteri leġiżlattivi tal-Istati Membri fil-qasam tad-Dritt Kuntrattwali u Ċivili;

9. Jemmen li ‘kaxxa tal-għodda’ tista’ possibbilment titqiegħed fil-prattika fuq diversi stadji, b’bidu bħala għodda tal-Kummissjoni, filwaqt li, ladarba jkun hemm ftehim bejn l-istituzzjonijiet, hija tiġi kkonvertita f’għodda għal-leġiżlatur tal-Unjoni; jirrimarka li din il-‘kaxxa tal-għodda’ tkun tipprovdi l-isfond u l-pedament ġuridiku meħtieġa li bihom ikunu jistgħu joperaw l-istrument fakultattiv u t-termini u l-kundizzjonijiet standard, u li hi għandha tkun ibbażata fuq evalwazzjoni tar-regoli nazzjonali obbligatorji dwar il-protezzjoni tal-konsumatur fi ħdan l-acquis eżistenti dwar il-liġi tal-konsumatur, iżda wkoll ’il barra minnu;

10. Huwa tal-fehma li jekk l-istrument fakultattiv ikun ikkumplimentat b''kaxxa tal-għodda', ikun hemm informazzjoni aktar ċara disponibbli dwar dak l-istrument tal-UE, billi tingħata għajnuna lill-partijiet ikkonċernati ħalli jifhmu aħjar drittijiethom u jagħmlu għażliet infurmati meta jidħlu f’kuntratti fuq il-bażi ta’ dik is-sistema, u li l-qafas legali jkun jinftiehem aktar u ma jkunx oneruż wisq;

11. Jemmen li l-partijiet kollha, kemm jekk fi tranżazzjonijiet B2B jew B2C, għandhom ikunu liberi jagħżlu jew ma jagħżlux l-istrument fakultattiv bħala alternattiva għad-dritt nazzjonali jew internazzjonali (opt-in) u għalhekk jitlob lill-Kummissjoni tikkjarifika r-relazzjoni li biħsiebha li jkun hemm bejn l-istrument fakultattiv u r-Regolament Ruma I u l-konvenzjonijiet internazzjonali, inkluża l-Konvenzjoni tan-Nazzjonijiet Uniti dwar il-Kuntratti għall-Bejgħ Internazzjonali ta’ Prodotti (CISG); iqis, madankollu, li jinħtieġ li titteħed aktar azzjoni biex jiġi żgurat li l-istrument fakultattiv joffri protezzjoni lill-konsumaturi u lin-negozji żgħar minħabba l-pożizzjoni tagħhom bħala s-sħab kummerċjali f'pożizzjoni aktar dgħajfa, u li jiġi evitat li jkun hemm konfużjoni meta wieħed jagħżel il-liġi applikabbli; għaldaqstant jistieden lill-Kummissjoni tikkumplimenta l-istrument fakultattiv b’tagħrif addizzjonali li jispjega f'lingwaġġ ċar, preċiż u li jinftiehem x’inhuma d-drittijiet tal-konsumaturi u li dawn ma jkunux kompromessi, ħalli l-konsumaturi jkabbru l-fiduċja tagħhom fl-istrument fakultattiv u jkunu f’qagħda li jagħmlu għażla infurmata dwar jekk ikunux iridu jikkonkludu kuntratt fuq din il-bażi alternattiva;

12. Iqis li l-istrument jiġġenera valur miżjud Ewropew, b’mod partikulari billi jiżgura li jkun hemm ċertezza ġuridika permezz tal-ġurisdizzjoni tal-Qorti tal-Ġustizzja, u jipprovdi, fl-istess ħin, il-potenzjal li jingħelbu l-ostakoli kemm ġuridiċi kif ukoll lingwistiċi, peress li l-istrument ikun naturalment disponibbli fil-lingwi kollha tal-UE; jisħaq li, biex jinħoloq fehim aħjar tal-mod li bih jiffunzjonaw l-istituzzjonijiet Ewropej, iċ-ċittadini Ewropej għandu jkollhom l-opportunità li jkollhom kull tip ta’ tagħrif marbut mal-istrument fakultattiv tradott b’għodod ta’ traduzzjoni online aċċessibbli u li jintużaw faċilment, ħalli jkunu jistgħu jaqraw it-tagħrif meħtieġ f’ilsienhom stess;

13. Jara vantaġġ prattiku possibbli fin-natura flessibbli u volontarja ta’ strument opt-in; madankollu jistieden lill-Kummissjoni tikkjarifika l-iżvantaġġi ta’ dan l-istrument kemm għall-konsumaturi kif ukoll għan-negozji u tikkjarifika aħjar liema parti kontraenti jkollha l-għażla bejn l-istrument fakultattiv u d-dritt “normalment” applikabbli u kif il-Kummissjoni biħsiebha tnaqqas l-kostijiet tat-tranżazzjoni; jistieden lill-Kummissjoni tinkludi fi kwalunkwe proposta għal strument fakultattiv mekkaniżmu għall-monitoraġġ u reviżjoni regolari, bl-involviment mill-qrib tal-partijiet kollha kkonċernati ħalli tiżgura li l-istrument fakultattiv jimxi mal-acquis eżistenti fir-rigward tal-liġi kuntrattwali, partikularment ir-Ruma I, mal-ħtiġiet tas-suq u mal-iżviluppi ġuridiċi u ekonomiċi;

L-ambitu tal-applikazzjoni tal-istrument

14. Jemmen li għandhom jiġu koperti kemm il-kuntratti bejn in-negozji kif ukoll il-kuntratti bejn l-impriżi u l-konsumaturi; jenfasizza li l-istrument irid joffri livell għoli ta’ protezzjoni tal-konsumatur, sabiex il-konsumaturi jiġu kkumpensati għall-protezzjoni li s-soltu jgawdu skont il-liġi nazzjonali tagħhom; juri x-xewqa li jkun hemm aktar spjega dwar kif dan jista’ jintlaħaq; jemmen għalhekk li l-livell ta’ ħarsien tal-konsumatur għandu jkun ogħla mill-protezzjoni minima mogħtija mill-Acquis tal-Konsumatur u jkopri regoli nazzjonali obbligatorji, minħabba li jridu jinstabu soluzzjonijiet sodisfaċenti għall-problemi tad-dritt internazzjonali privat; iqis li dan il-livell għoli ta’ ħarsien tal-konsumatur huwa wkoll fl-interessi tan-negozji billi jkunu huma li jaħsdu l-frott tal-istrument fakultattiv jekk il-konsumaturi tal-Istati Membri kollha jkollhom fiduċja li l-għażla tal-istrument fakultattiv ma ċċaħħadhomx mill-ħarsien;

15. Jindika li, sabiex igawdi mill-leġittimità u l-appoġġ politiċi, il-benefiċċji ta’ Dritt Kuntrattwali Ewropew għandhom ikunu kkomunikati b’mod pożittiv liċ-ċittadini;

16. Jinnota li d-dispożizzjonijiet tal-liġi kuntrattwali li jirregolaw il-kuntratti B2B u B2C, rispettivament, għandhom ikunu mfassla, b'rispett għat-tradizzjonijiet komuni tas-sistemi ġuridiċi nazzjonali u b'attenzjoni partikolari għall-protezzjoni tal-parti kontraenti d-dgħajfa, jiġifieri l-konsumatur;

17. Jirrimarka li xi elementi essenzjali tal-liġi tal-konsumaturi applikati għall-kuntratti diġà huma inkorporati f'diversi ġabriet ta’ regoli Ewropej u li xi partijiet importanti tal-acquis tal-konsumatur x'aktarx li jiġu kkonsolidati fid-Direttiva dwar id-Drittijiet tal-Konsumatur (CRD); jinnota li d-Direttiva msemmija hawn fuq tipprovdi regolamentazzjoni unika li l-konsumaturi u n-negozji jistgħu jidentifikaw faċilment; għalhekk, jisħaq fuq l-importanza li wieħed jistenna l-eżitu tan-negozjati dwar is-CRD qabel ma tittieħed kwalunkwe deċiżjoni;

18. Barra minn hekk jemmen, meta jitqiesu n-natura speċjali tal-kuntratti differenti, speċjalment il-kuntratti B2C u B2B, il-prinċipji ewlenin nazzjonali u internazzjonali tal-liġi kuntrattwali, u l-prinċipju fundamentali ta’ livell għoli ta’ ħarsien tal-konsumatur, li l-prattiki settorjali eżistenti u l-prinċipju tal-libertà kuntrattwali għandhom jitħarsu fir-rigward tal-kuntratti B2B;

19. Hu tal-fehma li Liġi Kuntrattwali Ewropea komuni fakultattiva tista’ ttejjeb l-effiċjenza tas-suq intern mingħajr ma taffettwa s-sistemi nazzjonali tal-liġi kuntrattwali fl-Istati Membri;

20. Jemmen li l-istrument fakultattiv għandu jkun disponibbli fuq bażi “opt-in” f’sitwazzjonijiet transkonfinali fl-ewwel istanza u li jinħtieġ jingħataw garanziji li l-Istati Membri jkunu jistgħu jipprevjenu kull użu ħażin tal-istrument fakultattiv f’sitwazzjonijiet transkonfinali mhux ġenwini; iqis ukoll li l-effetti ta’ opt-in nazzjonali fuq l-korpi nazzjonali tal-liġi kuntrattwali jistħoqqilhom analiżi speċifika;

21. Jirrikonoxxi li l-kummerċ elettroniku jew il-kuntratti ta’ bejgħ mill-bogħod jirrappreżentaw sehem importanti tat-tranżazzjonijiet transkonfinali; jemmen li, filwaqt li l-istrument fakultattiv m’għandux ikun limitat għal dawn it-tipi ta’ tranżazzjonijiet, jista’ jkun utli li jiġu introdotti limiti oħrajn meta l-istrument ikun qed jiġi applikat fl-ewwel istanza, u sakemm tinkiseb biżżejjed esperjenza tal-applikazzjoni tiegħu;

22. Jenfasizza l-importanza speċjali li jiġi ffaċilitat il-kummerċ elettroniku fi ħdan l-UE, meta jitqies li dan is-settur għadu sottożviluppat, u jeħtieġ li jiġi vvalutat jekk sistemi kuntrattwali nazzjonali differenti jistgħux jirrappreżentaw ostakolu għall-iżvilupp ta’ dak is-settur, li sew in-negozji kif ukoll il-konsumaturi bir-raġun iqisuh bħala mutur potenzjali ta’ tkabbir għall-ġejjieni;

23. Jemmen li l-kamp ta’ applikazzjoni ta’ ‘kaxxa tal-għodda’ jista’ jkun wiesa’ mhux ħażin, filwaqt li kwalunkwe strument fakultattiv għandu jkun limitat għall-kwistjonijiet fundamentali tal-liġi kuntrattwali; jemmen li ‘kaxxa tal-għodda’ għandha tibqa’ koerenti mal-istrument fakultattiv u jkun fiha, fost l-“għodda” tagħha, kunċetti meħuda mill-medda kollha ta’ tradizzjonijiet ġuridiċi, inklużi regoli derivati, inter alia, mill-Abbozz tal-Qafas Komuni ta’ Riferenza (DCFR) (17) akkademiku u l-‘Principes contractuels communs’ u ‧Terminologie contractuelle commune’ (18); u li r-rakkomandazzjonijiet tiegħu dwar id-dritt kuntrattwali tal-konsumatur għandhom ikunu msejsa fuq livell ġenwinament għoli ta’ ħarsien;

24. Jistieden lill-Kummissjoni u lill-Grupp tal-Esperti jikkjarifikaw x'għandu jitqies bħala “kwestjonijiet essenzjali tad-dritt kuntrattwali";

25. Jara l-benefiċċji fi strument fakultattiv li jkollu dispożizzjonijiet speċifiċi għall-aktar tipi frekwenti ta’ kuntratti, l-aktar għall-bejgħ ta’ prodotti u għall-għoti ta’ servizzi; itenni t-talba preċedenti tiegħu sabiex il-kuntratti ta’ assigurazzjoni jiddaħħlu fil-kamp ta’ applikazzjoni tal-istrument fakultattiv, minħabba li jemmen li dan l-istrument ikun ta’ siwi partikulari għall-kuntratti ta’ assigurazzjoni ta’ skala żgħira; jenfasizza li, fil-qasam tal-liġi kuntrattwali tal-assigurazzjoni, diġà saret ħidma preliminari bil-Prinċipji tal-Liġi Kuntrattwali Ewropea tal-Assigurazzjoni (PEICL), li għandhom jiġu integrati f'korp ta’ liġi kuntrattwali Ewropea u għandhom jiġu riveduti u mtejba aktar; madankollu jappella għal attenzjoni fir-rigward tal-inklużjoni ta’ servizzi finanzjarji minn kwalunkwe strument tal-liġi kuntrattwali propost f’dan l-istadju u jistieden lill-Kummissjoni tistabbilixxi grupp iddedikat ta’ esperti minn fost is-servizzi għal kwalunkwe ħidma futura ta’ tħejjija dwar is-servizzi finanzjarji biex jiġi żgurat li kwalunkwe strument futur ikun iqis il-karatteristiċi speċifiċi possibbli tas-settur tas-servizzi finanzjarji u kwalunkwe inizjattiva relatata mmexxija minn partijiet oħra tal-Kummissjoni, u jinvolvi lill-Parlament Ewropew fi stadju bikri;

26. Jirrimarka li tqajmu xi kwistjonijiet speċifiċi li għalihom strument fakultattiv jista’ jkun ta’ benefiċċju, bħad-drittijiet diġitali u l-proprjetà benefiċjarja; iqis li, mill-banda l-oħra, jista’ jkun hemm il-ħtieġa li jiġu esklużi ċerti tipi ta’ kuntratti kumplessi tad-dritt pubbliku; jitlob li Grupp ta’ Esperti jeżamina l-possibilità tal-inklużjoni tal-kuntratti fil-qasam tal-jeddijiet tal-awturi bl-iskop li titjieb il-qagħda tal-awturi li ħafna drabi jkunu l-parti l-aktar dgħajfa f'relazzjoni kuntrattwali;

27. Jemmen li l-istrument fakultattiv għandu jkun koerenti mal-acquis eżistenti fid-Dritt kuntrattwali;

28. Ifakkar li għad fadal ħafna mistoqsijiet li jridu jingħataw tweġiba u ħafna problemi li jridu jiġu solvuti rigward Liġi Kuntrattwali Ewropea; jistieden lill-Kummissjoni tqis il-każistika, il-konvenzjonijiet internazzjonali dwar il-bejgħ tal-prodotti, bħall-Konvenzjoni tan-Nazzjonijiet Uniti dwar Kuntratti għall-Bejgħ Internazzjonali ta’ Prodotti (CISG), kif ukoll l-impatt tad-Direttiva dwar id-Drittijiet tal-Konsumatur; jenfasizza l-importanza tal-armonizzazzjoni tal-liġi kuntrattwali fl-UE filwaqt li jitqiesu r-regolamenti nazzjonali rilevanti li jipprovdu livell għoli ta’ ħarsien f'kuntratti B2C;

L-applikazzjoni fil-prattika ta’ strument tal-Liġi Kuntrattwali Ewropea

29. Iqis li l-konsumaturi u l-SMEs għandhom jingħataw benefiċċji reali mill-istrument fakultattiv, u li l-istrument għandu jitfassal b’manjiera li tkun sempliċi, ċara u ekwilibrata, biex b’hekk tkun faċli li tintuża u attraenti għall-partijiet kollha;

30. Jemmen li, filwaqt li strument fakultattiv ikollu l-effett li jipprovdi korp ġuridiku uniku, xorta tibqa’ l-ħtieġa li jiġu stabbiliti termini u kundizzjonijiet standard tal-kummerċ li jistgħu jiġu prodotti b’mod sempliċi u komprensibbli, li jkunu disponibbli immedjatament għan-negozji u, b’mod partikulari, għall-SMEs, u b’xi forma ta’ ċertifikazzjoni li tiżgura l-fiduċja tal-konsumaturi; jinnota li t-termini u l-kundizzjonijiet tal-kuntratti standard imsejsin fuq strument fakultattiv joffru aktar ċertezza ġuridika minn termini standard għall-UE kollha msejsin fuq drittijiet nazzjonali, li jkabbru l-possibilità ta’ interpretazzjonijiet nazzjonali differenti;

31. Ifakkar li għad hemm il-prijorità li tibqa’ ssir ħidma dwar modi alternattivi ta’ soluzzjoni tat-tilwim transkonfinali (ADR), li hu rapidu u kost-effettiv b’mod partikulari għall-SMEs u għall-konsumaturi, iżda jenfasizza li, jekk il-partijiet jużaw korp wieħed tad-dritt ipprovdut mill-istrument fakultattiv, is-soluzzjoni alternattiva tat-tilwimiet tiġi ffaċilitata aktar; jistieden lill-Kummissjoni tikkunsidra sinerġiji meta tiġi biex tressaq proposta; jinnota li l-Grupp ta’ Ħidma dwar ir-Riżoluzzjoni Online tat-Tilwim tal-UNCITRAL wera interess ukoll fl-istrument fakultattiv bħala mezz għalbiex tiġi ffaċilitata r-Riżoluzzjoni Alternattiva tat-Tilwim (19) u għalhekk jirrakkomanda li l-Kummissjoni ssegwi l-iżviluppi fil-kopri internazzjonali l-oħrajn;

32. Jissuġġerrixxi li t-titjib tal-funzjonament u l-effettività tas-sistemi transkonfinali ta’ rimedju jista’ jiġi ffaċilitat billi jkun hemm rabta diretta bejn l-istrument fakultattiv u l-Proċedura Ewropea tal-Ordni ta’ Ħlas u l-Proċedura Ewropea għal Talbiet Żgħar; huwa tal-fehma li għandha tinħoloq ittra elettronika qabel l-azzjoni ħalli tassisti lill-kumpaniji fil-ħarsien ta’ jeddijiethom, b'mod partikolari fil-qasam tal-proprjetà intellettwali u l-proċedura Ewropea għat-talbiet iż-żgħar;

33. Huwa mħasseb li l-konsumaturi rarament iħossu li għandhom għażla fir-rigward tat-termini tal-kuntratti u li jsibu ma’ wiċċhom sitwazzjoni ta’ “jekk hekk jew xejn”; jemmen b’saħħa li jekk l-istrument fakultattiv ikun ikkumplimentat minn “kaxxa tal-għodod” u minn ġabra ta’ termini u kundizzjonijiet standard, tradotti fil-lingwi kollha, dan iservi ta’ kuraġġ sabiex jidħlu atturi ġodda fis-swieq madwar l-Unjoni Ewropea, u b’hekk tissaħħaħ il-kompetizzjoni u titwessa’ l-għażla ġenerali disponibbli għall-konsumaturi;

34. Jenfasizza li għalkemm is-suq intern innifsu huwa l-prova aħħarija ta’ kwalunkwe strument finali, irid ikun stabbilit minn qabel li l-inizjattiva tirrappreżenta valur miżjud għall-konsumaturi u ma tikkomplikax it-tranżazzjonijiet transkonfinali, kemm għall-konsumaturi kif ukoll għan-negozji; jenfasizza l-ħtieġa li jitwaqqfu regoli dwar l-għoti, lill-partijiet kollha li jistgħu jkunu interessati u kkonċernati (inklużi l-qrati nazzjonali), ta’ informazzjoni adegwata dwar l-eżistenza u l-funzjonament tal-istrument;

35. Jinnota li, f’dak li għandu x’jaqsam mal-objettiv tad-Dritt Kuntrattwali Ewropew, l-importanza ta’ ġurisdizzjoni Ewropea funzjonanti f'materji ċivili ma għandhiex tiġi injorata;

36. Iħeġġeġ lill-Kummissjoni biex, b'kollaborazzjoni mal-Istati Membri, twettaq testijiet u kontrolli ta’ kwalità biex taċċerta ruħha li l-istrumenti proposti tal-Liġi Kuntrattwali Ewropea jkunu faċli biex jintużaw u jintegraw għalkollox il-preokkupazzjonijiet taċ-ċittadini, filwaqt li jipprovdu valur miżjud għaċ-ċittadini u n-negozji, isaħħu s-Suq Uniku u jiffaċilitaw il-kummerċ transkonfinali;

Il-parteċipazzjoni tal-partijiet interessati, u l-valutazzjoni tal-impatt

37. Jenfasizza l-importanza vitali li jkun hemm il-parteċipazzjoni ta’ partijiet interessati minn madwar l-Unjoni u minn setturi differenti tal-attività, inklużi professjonisti legali u jfakkar lill-Kummissjoni tagħmel konsultazzjoni wiesgħa u trasparenti mal-partijiet interessati kollha qabel ma tieħu deċiżjoni msejsa fuq ir-riżultati tal-Grupp tal-Esperti;

38. Japprezza l-fatt li l-gruppi ta’ esperti u tal-partijiet interessati t-tnejn ġejjin minn sfond ġeografiku u settorjali varjat; jemmen li l-kontribut tal-partijiet interessati se jsir dejjem aktar importanti ladarba tispiċċa l-fażi ta’ konsultazzjoni u ladarba titnieda din il-proċedura leġiżlattiva, li trid tkun inklużiva u trasparenti kemm jista’ jkun;

39. Ifakkar, f’konformità mal-prinċipji tar-Regolamentazzjoni Aħjar, il-ħtieġa ta’ valutazzjoni komprensiva u wiesgħa tal-impatt, li tanalizza alternattivi differenti ta’ politiki, fosthom dik li ma tittiħidx azzjoni mill-Unjoni, u li tiffoka fuq iż-żewġ kwistjonijiet prattiċi, bħall-konsegwenzi potenzjali għall-SMEs u għall-konsumaturi, l-effetti li jista’ jkun hemm fuq il-kompetizzjoni inġusta fis-Suq Intern u li jiġi indikat speċifikament l-impatt ta’ dawn is-soluzzjonijiet kemm fuq l-acquis Komunitarju kif ukoll fuq is-sistemi ġuridiċi nazzjonali;

40. Iqis, sa dak iż-żmien li titlesta għalkollox tali valutazzjoni tal-impatt, li, filwaqt li l-armonizzazzjoni fuq livell tal-UE tal-prattiki tal-liġi kuntrattwali tista’ tkun mezz effiċjenti ta’ kif jiġu żgurati l-konverġenza u sitwazzjoni ta’ kundizzjonijiet indaqs għal kulħadd, madankollu, minħabba l-isfidi tal-armonizzazzjoni tas-sistemi ġuridiċi mhux biss tal-Istati Membri imma wkoll ta’ reġjuni b’kompetenzi leġiżlattivi dwar din il-kwestjoni, strument fakultattiv jista’ jkun aktar fattibbli sakemm jiġi żgurat li dan jimplika valur miżjud kemm għall-konsumaturi kif ukoll għan-negozji;

41. Jinsisti li l-Parlament għandu jkun ikkonsultat bis-sħiħ u jkun involut fil-qafas tal-proċedura leġiżlattiva ordinarja f'dak li għandu x'jaqsam ma’ kull strument fakultattiv futur li għandu jiġi ppreżentat mill-Kummissjoni Ewropea u li kwalunkwe strument fakultattiv propost ikun soġġett għall-iskrutinju u l-emendar skont dik il-proċedura;

*

* *

42. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU L 105, 27.4.2010, p. 109.

(2) ĠU C 295 E, 4.12.2009, p. 31.

(3) ĠU C 323 E, 18.12.2008, p. 364.

(4) ĠU C 305 E, 14.12.2006, p. 247.

(5) ĠU C 292 E, 1.12.2006, p. 109.

(6) ĠU C 158, 26.6.1989, p. 400.

(7) ĠU C 205, 25.7.1994, p. 518.

(8) ĠU C 140 E, 13.6.2002, p. 538.

(9) ĠU C 76 E, 25.3.2004, p. 95.

(10) Ewrobarometru 224, 2008, p. 4.

(11) ĠU L 177, 4.7.2008, p. 6.

(12) UK Federation of Small Businesses, Dokument ta’ pożizzjoni dwar Ruma I (2007).

(13) Flash Eurobarometer 300, 2011 http://ec.europa.eu/consumers/strategy/docs/retailers_eurobarometer_2011_en.pdf

(14) COM(2009)0557, p.3.

(15) Ibid, p. 5.

(16) COM(2008)0614.

(17) Von Bar, Clive, Schulte-Nölke et al. (ed.), Principles, Definitions and Model Rules of European Private Law – Draft Common Frame of Reference (DCFR), 2008.

(18) B. Fauvarque-Cosson, D. Mazeaud (dir.), collection ‧Droit privé comparé et européen‧, Volumi 6 u 7, 2008.

(19) Ir-Rapport tal-Grupp ta’ Ħidma III tal-Kummissjoni tan-Nazzjonijiet Uniti dwar id-Dritt Internazzjonali tal-Kummerċ (ir-Riżoluzzjoni Online tat-Tilwim) dwar il-ħidma fit-tnejn u għoxrin sessjoni (Vjenna, 13-17 ta’ Diċembru 2010), p. 8, 10.